Dagvaarding op prins Andrew bestel oor seksuele aanranding | Maroela Media
Dagvaarding op prins Andrew bestel oor seksuele aanranding
Brittanje se prins Andrew, hertog van York tydens sy pa, prins Philip, se begrafnis (17 April 2021) (Foto: Chris Jackson/Pool/AFP)
'n Dagvaarding is op Brittanje se prins Andrew bestel in 'n Amerikaanse hofsaak deur 'n vrou wat sê hy het haar seksueel mishandel toe sy 'n tiener was.
Die klag is op 27 Augustus by sy huis in Windsor, Engeland, aan hom oorhandig, volgens 'n beëdigde verklaring wat in die suidelike distrik van New York ingedien is.
Virginia Giuffre sê sy is "uitgeleen" vir minderjarige seks deur wyle Amerikaanse finansier Jeffrey Epstein. Hy het in 2019 in 'n tronk in New York sy eie lewe geneem terwyl hy verhoorafwagtend was op aanklagte van mensehandel.
Giuffre het Andrew verlede maand gedagvaar en voer aan hy het haar 20 jaar gelede, toe sy jonger as 18 jaar was, seksueel mishandel by sosiale vlinder Ghislaine Maxwell se huis in Londen.
Giuffre voer aan Andrew het haar ook by Epstein se huis in New York en op Little St. James, Epstein se privaat eiland in die Amerikaanse Maagde-eilande, mishandel.
Ghislaine Maxwell (links) en Jeffrey Epstein (regs). (Foto's: Laura Cavanaugh/Handout/ verskeie bronne/AFP)
Andrew (61) ontken ten sterkste bewerings dat hy omgang gehad het met Giuffre en sê hy kan glad nie onthou dat hy haar ooit ontmoet het nie. Die gerugte het egter die Britse koninklike gesin geskud.
'n Agent vir Giuffre het in die verklaring gesê hy het die dokumente aan 'n polisiebeampte by die hoofhek van Andrew se eiendom oorhandig. Hy het nie persoonlik koningin Elizabeth II se tweede seun gesien nie.
'n Woordvoerder vir prins Andrew het geweier om kommentaar te lewer toe AFP dit versoek het.
Andrew, 'n geskeide pa van twee en voormalige helikoptervlieënier vir die koninklike vloot, het laat in 2019 teruggetree van enige koninklike pligte. Dit het gevolg ná 'n seldsame televisie-onderhoud met die BBC waar hy sy vriendskap met Epstein verdedig het.
Maxwell het in April skuld ontken op aanklagte dat sy minderjarige meisies vir Epstein gereël het. Haar hofsaak hervat op 29 November.
Giuffre dagvaar Andrew kragtens die Wet op Kinderslagoffers, omdat sy 17 jaar oud was ten tyde van die beweerde voorval. Die eerste verhoor in die saak sal na verwagting Maandag plaasvind.
Ghislaine Maxwell Jeffrey Epstein Prins Andrew
DNS verbind man met moord op onderwyser
WGO twyfel nou of entstof die pandemie kan beëindig
Ja hy sal maar moet verduidelik, of hom uit die moeilikheid probeer uitlieg.
Jy moet ingeteken wees om te stem7-6Jy moet ingeteken wees om te stem
Kry vir jou pervert.
Mooi so! Net omdat hy ń prins is is hy nie verhewe bo die gereg nie. Geraamtes in ń kas kom een of ander tyd uit.
Môre my mede Maroelanders, ek praat geen misdaad goed maar, menige mans se lewens is al onherroeplik verwoes deur soortgelyke aantuigings so, voor ons die kleed as Regter aantrek, laat ons eers wag tot ons oor die feite beskik voor ons Andrew, of andere in soortgelyke posisies steenig. Indien die feite teen hom swaarder as sy weergawe weeg, sal ek die eerste een wees wie vir geregtigheid sal veg.
In alle liefde, skrywer van die artikel, prins Andrew het die tiener nie seksueel mishandel nie (abused) maar wel seksueel misbruik. Dis ewe erg, maar tog.